《送李计部搉材九江》
明代·黎民表

未央朝下矞云光，并载鸾书到故乡。执戟班行曾接武，司农筹策最称良。

趋程不厌罗浮远，挂席应怜瀑布长。落日寸心还共赤，抡材还复献明堂。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。